SK Úradný vestník Európskej únie L 75/18

NARIADENIE KOMISIE (EÚ) č. 239/2010

z 22. marca 2010,

ktorým sa mení a dopĺňa nariadenie (ES) č. 318/2007, ktorým sa ustanovujú zdravotné podmienky pre zvieratá pri dovoze určitých druhov vtákov do Spoločenstva a podmienky karantény

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 10 ods. 3 druhý pododsek a článok 10 ods. 4 druhý pododsek,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I k smernici 90/425/EHS (2), a na ich dovoz do Spoločenstva, a najmä na jej článok 18 ods. 1 štvrtú zarážku,

keďže:

(1) V smernici Rady 91/496/EHS sa stanovujú podmienky karantény, ktoré sa týkajú živých zvierat dovážaných z tretích krajín, vrátane všeobecných podmienok, ktoré majú spĺňať stanice karantény umiestnené v rámci Únie. V prílohe B k uvedenej smernici sa stanovuje zoznam všeobecných podmienok schvaľovania staníc karantény.

(2) Článkom 10 ods. 4 písm. b) smernice 91/496/EHS, zmenenom a doplnenom smernicou Rady 2008/73/ES z 15. júla 2008, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti (3), sa zaviedol zjednodušený postup zostavovania a zverejňovania zoznamu schválených staníc karantény, kde sa umiestňujú živé zvieratá do karantény alebo izolácie, ak to vyžadujú právne predpisy Únie. Podľa nového postupu, ktorý sa uplatňuje od 1. januára 2010, právomoc stanoviť zoznam schválených staníc karantény, ktoré spĺňajú všeobecné podmienky stanovené v prílohe B k uvedenej smernici, už nemá Komisia, ale členské štáty.

(3) Nariadenie Komisie (ES) č. 318/2007 (4) stanovuje zdravotné podmienky pre zvieratá pri dovoze určitých vtákov s výnimkou hydiny do Únie. Článok 6 uvedeného nariadenia stanovuje, že schválené karanténne zariadenia a centrá majú takisto spĺňať minimálne podmienky uvedené v jej prílohe IV. Navyše sa v prílohe V k uvedenému nariadeniu uvádza zoznam schválených karanténnych zariadení a stredísk.

(4) V záujme zjednodušenia právnych predpisov Únie je nevyhnutné zmeniť a doplniť článok 6 nariadenia (ES) č. 318/2007 a vypustiť jeho prílohu V, aby sa zohľadnili nové postupy schvaľovania a zostavovania zoznamu karanténnych zariadení a stredísk podľa smernice 91/496/EHS, zmenenej a doplnenej smernicou 2008/73/ES. Niektoré členské štáty už začali vypracúvať zoznamy schválených staníc karantény s cieľom transponovať ustanovenia článku 10 ods. 4 písm. b) smernice 91/496/EHS. V záujme prehľadnosti právnych predpisov Únie je preto vhodné, aby sa zmeny a doplnenia nariadenia 318/2007 uplatňovali od rovnakého dátumu ako smernica 91/496/EHS.

(5) Nariadenie (ES) č. 318/2007 by sa preto malo zodpovedajúcim spôsobom zmeniť a doplniť.

(6) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO NARIADENIE:

Článok 1

Nariadenie (ES) č. 318/2007 sa mení a dopĺňa takto:

1. Článok 6 sa nahrádza takto: „Článok 6 Schválené karanténne zariadenia a strediská Schválené karanténne zariadenia a strediská musia spĺňať podmienky stanovené v prílohe IV. Každý členský štát vypracuje a priebežne aktualizuje zoznam schválených karanténnych zariadení a stredísk a ich čísel schválenia a sprístupní ho Komisii, ostatným členským štátom a verejnosti.“

2. Príloha V sa vypúšťa.

Článok 2

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Uplatňuje sa od 1. januára 2010.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 22. marca 2010 Za Komisiu predseda José Manuel BARROSO

(1) Ú. v. ES L 268, 24.9.1991, s. 56.

(2) Ú. v. ES L 268, 14.9.1992, s. 54.

(3) Ú. v. EÚ L 219, 14.8.2008, s. 40.

(4) Ú. v. EÚ L 84, 24.3.2007, s. 7.